NÁRODNÁ RADA SLOVENSKEJ REPUBLIKY

VII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : PREDS - 656/2018

**1254a**

**I n f o r m á c i a**

o prerokovaní zákona zo 4. decembra 2018 o hazardných hrách a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 1254) vo Výbore Národnej rady Slovenskej republiky pre financie a rozpočet

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I.**

Prezident Slovenskej republiky v zmysle čl. 102 ods. 1 písm. o) Ústavy Slovenskej republiky vrátil zákon zo 4. decembra 2018 o hazardných hrách a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky.

**II.**

 Na základe toho predseda Národnej rady Slovenskej republiky rozhodnutím č. 1311 z 21. decembra 2018 podľa § 90 ods. 2 zákona o rokovacom poriadku Národnej rady Slovenskej republiky pridelil zákon zo 4. decembra 2018 o hazardných hrách a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 1254) týmto výborom Národnej rady Slovenskej republiky:

* Ústavnoprávnemu výboru Národnej rady Slovenskej republiky a
* Výboru Národnej rady Slovenskej republiky pre financie a rozpočet.

Ako gestorský výbor určil Výbor Národnej rady Slovenskej republiky pre financie a rozpočet a súčasne určil lehotu na jeho prerokovanie.

Výbory Národnej rady Slovenskej republiky prerokovali uvedený zákon v lehote určenej predsedom Národnej rady Slovenskej republiky.

**III.**

Prezident SR vo svojom rozhodnutí č. 4512-2018-KPSR z 21. decembra 2018 v časti II a III uviedol dôvody na vrátenie zákona a v časti IV. navrhol, aby Národná rada Slovenskej republiky po opätovnom prerokovaní zákon **neprijala ako celok**.

**IV.**

Určené výbory zaujali k návrhu prezidenta uvedeného v časti IV. rozhodnutia prezidenta SR nasledovné stanovisko:

1. **Ústavnoprávny výbor** Národnej rady Slovenskej republiky (uzn. č. 515 zo dňa 22. januára

 2019) odporučil Národnej rade Slovenskej republiky zákon **schváliť v pôvodnom znení.**

1. **Výbor** Národnej rady Slovenskej republiky **pre financie a rozpočet** na návrh spravodajcu, poslanca **Radovana Baláža**, hlasoval o návrhu uznesenia, ktorým výbor odporúčal, aby Národná rada Slovenskej republiky pri opätovnom prerokovaní schválila zákon vrátený prezidentom Slovenskej republiky v pôvodnom znení.

Z celkového počtu 11 poslancov Výboru Národnej rady Slovenskej republiky pre financie a rozpočet bolo prítomných 9 poslancov. Za návrh predneseného uznesenia hlasovali 5 poslanci, 2 poslanci boli proti a 2 poslanci sa hlasovania zdržali. Výbor Národnej rady Slovenskej republiky pre financie a rozpočet neprijal uznesenie, **nakoľko návrh uznesenia nezískal súhlas nadpolovičnej väčšiny všetkých poslancov** podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**V.**

Návrh správy, vrátane stanoviska gestorského výboru, prerokoval Výbor Národnej rady Slovenskej republiky pre financie a rozpočet na 62. schôdzi 28. januára 2019. Stanovisko gestorského výboru nebolo schválené, keďže návrh stanoviska (schváliť zákon v pôvodnom znení) **nezískal súhlas potrebnej väčšiny**. Predseda výboru na základe príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov určil za spoločného spravodajcu poslanca **Radovana** **Baláža**, ktorý predkladá predmetnú informáciu a bude predkladať návrh na ďalší postup.

Bratislava 28. januára 2019

**Ladislav Kamenický, v. r.**

**predseda**

**Výboru NR SR pre financie a rozpočet**